[7] મને લોકોમાં, તેમની જોડે વાતો કરવામાં અત્યંત રસ છે. બેચાર દિવસથી હું જીમમાં એક અંગ્રેજ યુવાનને જોઉં છું. આજે મેં તેને ગૂડમોર્નિંગ કહ્યું અને વાતોએ વળગ્યા. તે થોડા દિવસ માટે ભારતમાં આવ્યો હતો. મેં તેના સુગઠિત અને મજબૂત શરીરની પ્રશંસા કરી અને ભારતના ટૂંકા નિવાસમાં પણ નિયમિત કસરત કરવાની તેની ચીવટની પ્રશંસા કરી ત્યારે તેના ચહેરા પરથી વિષાદનું એક વાદળ જાણે આવીને ચાલી ગયું. તે હળવેથી બોલ્યા, ‘માય ફ્રેન્ડ, મારે ખૂબ મજબૂત કસાયેલું શરીર જોઈએ છે. હું એક દિવસ માટે પણ કસરત છોડતો નથી. આનું કારણ એ છે કે મારે એક અપંગ દીકરો છે. તેને વારંવાર ઊંચકવો પડે છે. હવે તેનું વજન વધતું જાય છે એટલે હું પણ મારું શરીર વધુ મજબૂત બનાવવા માગું છું જેથી હું તેને વધુમાં વધુ સમય સુધી ઊંચકી શકું.